Na osnovu čl. 115, 116 i 117 Zakona o planiranju prostora i izgradnji objekata (“Službeni list Crne Gore” br. 64/17, 44/18, 63/18 i 11/19) i člana 53 stav 1 tačka 2 Statuta Opštine Tuzi (“Službeni list Crne Gore – opštinski propisi ” br. 24/19, 05/20) na sjednici Skupštine opštine Tuzi, održanoj 09.06.2020 godine, donijeta je-

**ODLUKA**

**o postavljanju, građenju i uklanjanju privremenih objekata montažnog karaktera na teritoriji Opštine Tuzi**

I OPŠTE ODREDBE

Član 1

Ovom odlukom određuju se vrste privremenih objekata montažnog karaktera (u daljem tekstu: privremeni objekat), propisuju uslovi i postupak za njihovo postavljanje i građenje na zemljištu u državnoj ili opštinskoj svojini i zemljištu u privatnoj svojini na teritoriji Opštine Tuzi.

Član 2

Izrazi koji se u ovoj odluci koriste za fizička lica u muškom rodu, podrazumijevaju iste izraze za fizička lica u ženskom rodu.

Član 3

Postavljanje i građenje privremenih objekata podrazumijeva izvođenje radova na montaži, podizanju ili građenju privremenog objekta, kao i izvođenje radova na izradi podloge i priključenja istih na objekte komunalne infrastrukture.

Član 4

Privremeni objekti se mogu postavljati i graditi, pod uslovom da: ne narušavaju postojeće gradske i komunalne funkcije, ne ugrožavaju kolske i pješačke komunikacije, odnosno obezbjeđuju prolaz za pješake od najmanje 2 m, ne devastiraju prostor i uređene javne zelene površine i ne ugrožavaju životnu sredinu (prekomjerna buka, štetna isparenja, zagađenja, stvaranje opasnog otpada i sl.).

II VRSTE PRIVREMENIH OBJEKATA MONTAŽNOG KARAKTERA

Član 5

Pod montažnim objektima privremenog karaktera u smislu ove odluke, podrazumijevaju se:

1. montažni objekat - tipa kiosk (u daljem tekstu: kiosk),

2. zatvorena bašta kao samostalni privremeni objekat,

3. manji sportski objekat,

4. otvoreni šank sa terasom,

5. privremeni objekat za potrebe komunalne infrastrukture (vodovoda i kanalizacije, sakupljanja i privremenog skladištenja komunalnog otpada, telekomunikacionih, elektro i radiodifuznih sistema i sl.) i privremeni objekat za obavljanje privredne djelatnosti (tehnički pregled vozila, auto perionica, auto pijaca i sl.),

6. zatvorena bašta u sastavu ugostiteljskog objekta,

7. parking objekat,

8. reklamno - oglasni pano,

9. tenda i

10. objekti koji se mogu izmještati sa jednog mjesta na drugo i to: ljetnja bašta; slobodno-stojeća i zidna vitrina; izložbena polica; javna telefonska govornica; kiosk u sklopu autobuskog stajališta; pokretna tezga; automat za prodaju cigareta; aparat za prodaju osvježavajućih napitaka, sladoleda, dezerata, kestenja, kikirikija i sl.; kazan za kukuruz; pult za izlaganje i prodaju knjiga, časopisa, drugih publikacija i kaseta; posebno vozilo koje ima proizvođački atest za obavljanje djelatnosti; objekti za izvođenje zabavnih programa (luna park, akva park i sl.); pult za izlaganje i prodaju ukrasnih predmeta, cvijeća i slika;objekti za ambulantno pružanje jednostavnih ugostiteljskih usluga; splavovi na vodi; karting staza; brenta, gater i cirkular i drugi slični objekti i uređaji koji prema odredbama ove odluke imaju karakter privremenog objekta.

Član 6

Kiosk je prenosivo - tipski privremeni objekat, proizveden od ovlašćenog proizvođača od lakih kvalitetnih materijala, koji se montira na odgovarajuću podlogu (beton, kamene ploče i sl.) na lokaciji predviđenoj Programom postavljanja privremenih objekata (u daljem tekstu: Program).

Član 7

Zatvorena bašta kao samostalni privremeni objekat je objekat lagane konstrukcije, od montažnih elemenata sa prozirnim zidovima i krovnim pokrivačem, koja se montira na odgovarajuću podlogu (beton, kamene ploče i sl.) u funkciji ugostiteljske i druge djelatnosti, na lokaciji predviđenoj Programom.

Član 8

Manji sportski objekat je objekat sa odgovarajućim sadržajima i ugrađenom opremom, zatvorenog tipa (balon hala) koji je izrađen od montažnih elemenata sa zidovima i krovnim pokrivačem od impregniranog ili plastificiranog platna ili drugog sličnog materijala koji se postavlja kao samostalni objekat u funkciji sportskih aktivnosti ili otvorenog tipa, koji se postavlja na lokaciji predviđenoj Programom u funkciji sportsko - rekreativnih aktivnosti (fudbal, košarka, odbojka, rukomet, tenis, klizanje, plivanje, mini golf i sl.).

Uz manji sportski objekat iz stava 1 ovog člana, mogu se postaviti prateći sadržaji (kafe bar, svlačionice, tuš kabine i dr.).

Član 9

Otvoreni šank sa terasom je tipski objekat koji se postavlja na postojeću gotovu podlogu radi samostalnog obavljanja ugostiteljske djelatnosti.

Član 10

Privremeni objekat koji se postavlja i gradi za potrebe komunalne infrastrukture, telekomunikacionih, elekto i radiodifuznih sistema je tipski namjenski privremeni objekat koji se postavlja na temeljnu konstrukciju kao samostojeći objekat (reciklažno dvorište, antenski stub, bazna stanica sa pratećom opremom i drugi slični objekti).

Privremeni objekat za obavljanje privredne djelatnosti je tipski objekat montažno demontažnog karaktera izrađen od industrijski proizvedenih metalnih ili drugih konstruktivnih elemenata (tehnički pregled vozila, auto perionice i sl.).

Auto pijaca je privremeno uređeno zemljište koje se koristi za auto pijacu.

Član 11

Zatvorena bašta u sastavu ugostiteljskog objekta je objekat lagane konstrukcije, od montažnih elemenata sa prozirnim zidovima i krovnim pokrivačem, koja se montira na odgovarajuću podlogu (beton, kamene ploče i sl.) uz ugostiteljski objekat u njegovoj funkciji, na lokaciji predviđenoj Programom.

Član 12

Uslovi i postupak za postavljanje, građenje i uklanjanje parking objekata na teritoriji Opštine Tuzi, utvrđuju se posebnim propisom Opštine Tuzi.

Član 13

Oglasni pano je objekat na kojem privredno društvo, drugo pravno lice i preduzetnik ističe plakate, oglase, obavještenja i slično, radi informisanja i obavještenja o održavanju zabavnih, kulturnih i sportskih manifestacija, obavljanju djelatnosti i slično, kao i posmrtne plakate i druge slične oglase i obavještenja.

Pod reklamnim panoima smatraju se:

- objekti na kojima se privredna društva, druga pravna lica i preduzetnici reklamiraju,

- objekti privrednih društva, drugih pravnih lica i preduzetnika registrovanih za obavljanje djelatnosti reklamiranja, odnosno marketinga, koji u komercijalne svrhe reklamiraju djelatnost, proizvode i usluge trećih lica (reklamni panoi tipa: megabord, bigbord, bilbord, metrolajt,sitilajt i sl.),

- reklamni panoi koji se postavljaju na fasadama i krovovima zgrada (murali, panoi, pisane reklame, svjetleće reklame, displei, reklame sa elektronskom izmjenom reklamnih poruka, beklajt, prosvijetljeni totem, elektronska roto - trivison reklama, elektronska trčeća reklama i sl.), na kojima privredna društva, druga pravna lica i preduzetnici reklamiraju djelatnosti za sopstvene potrebe ili na kojima privredna društva, druga pravna lica i preduzetnici registrovani za obavljanje djelatnosti reklamiranja, odnosno marketninga, u komercijalne svrhe reklamiraju djelatnost, proizvode i usluge trećih lica ili pružaju usluge servisnih informacija,

- reklamni pano koji se postavlja na stub javne rasvjete,

- reklamni transparenti, reklamne zastave i sl.

Postavljanje reklamnog panoa iz stava 2 alineja 4 ovog člana, odobrava se javnoj službi kojoj su povjereni poslovi održavanja javne rasvjete, radi reklamiranja djelatnosti, proizvoda i usluga, drugih pravnih lica i preduzetnika.

Član 14

Tenda je konstrukcija koja se postavlja na fasadi zgrade ili kioska iznad ulaza i izloga poslovnog prostora ili slobodno - stojeća konstrukcija za natkrivanje ljetnjih bašti sa sopstvenim stubovima, pokrivena impregniranim ili plastificiranim platnom i drugim sličnim materijalom, koja se postavlja na laku metalnu konstrukciju i ne može se zatvarati.

Član 15

Pod montažnim objektima privremenog karaktera koji se mogu izmještati sa jednog mjesta na drugo smatraju se, i to:

- ljetnja bašta je prostor ispred ugostiteljskog objekta sa pripadajućim mobilijarom (stolovi, stolice i sl.) nenatkriven ili natkriven suncobranima, industrijski sklopivom tendom ili lakom konstrukcijom izrađenom od metalnih ili drugih montažnih elemenata sa krovnim pokrivačem izrađenim od lakog materijala, oivičena ukrasnom pokretnom ogradom, žardinjerama i sl. na kojoj se pružaju ugostiteljske usluge i u funkciji je ugostiteljskog objekta,

- telefonska govornica je namjenski tipski montažni objekat,

- zabavni park je skup konstruktivnih elemenata, uređaja, aparata i druge opreme, koji se montiraju i postavljaju na građevinskom zemljištu, radi izvođenja zabavnih programa (luna park, akva park i sl.),

- tezga je tipski privremeni objekat, izgrađen od lakih kvalitetnih materijala koji se postavlja na građevinskom zemljištu,radi obavljanja djelatnosti,

- izložbena polica je tipski privremeni objekat, izgrađen od lakih kvalitetnih materijala koji se postavlja na građevinskom zemljištu i u funkciji je obavljanja djelatnosti koja se vrši u objektu;

- aparat za prodaju osvježavajućih napitaka, sladoleda, dezerata, kestenja, kikirikija i sl. je privremeni objekat, koji se postavlja na građevinskom zemljištu,radi samostalnog obavljanja djelatnosti ili ispred objekta, radi obavljanja djelatnosti koja se vrši u objektu.

III PROGRAM POSTAVLJANJA PRIVREMENIH OBJEKATA

Član 16

Privremeni objekti iz člana 5 ove odluke postavljaju se na lokacijama koje su predviđene Programom postavljanja privremenih objekata.

Program se donosi za teritoriju opštine Tuzi.

Program se može donositi fazno po pojedinim zonama opštine Tuzi i po vrstama privremenih objekata.

Program sadrži tekstualni i grafički dio.

Tekstualni dio Programa sadrži opšte odredbe i urbanističke uslove postavljanja privremenih objekata u pogledu vrste, tipa, površine i izgleda privremenih objekata i rok na koji se odobravaju.

Grafički dio Programa sadrži lokacije za postavljanje privremenih objekata na zemljištu u državnoj ili opštinskoj svojini, kao i na zemljištu i privatnoj svojini na teritoriji Opštine Tuzi.

Član 17

Odluku o pristupanju izradi Programa donosi predsjednik opštine Tuzi.

Program izrađuje organ uprave opštine Tuzi nadležan za planiranje i uređenje prostora i komunalne poslove (u daljem tekstu: organ uprave nadležan za planiranje i uređenje prostora i komunalne poslove).

Izrada Programa može se povjeriti i ovlašćenom privrednom društvu ili drugom pravnom licu, u postupku i na način propisan odredbama Zakona o javnim nabavkama, na osnovu projektnog zadatka koji utvrđuje organ uprave nadležan za planiranje i uređenje prostora i komunalne poslove.

Predsjednik opštine obrazuje Komisiju za stručnu ocjenu Programa, koja sačinjava izvještaj.

Program donosi Skupština opštine Tuzi na period od pet godine.

Izmjene i dopune Programa vrše se na način i po postupku za njegovo donošenje.

Program se objavljuje na sajtu Opštine Tuzi.

IV USLOVI I POSTUPAK ZA POSTAVLJANJE, GRAĐENJE I UKLANJANJE PRIVREMENIH OBJEKATA

Član 18

Privremeni objekti se postavljaju i grade na osnovu odobrenja za postavljanje i građenje (u daljem tekstu: odobrenje).

Odobrenje izdaje organ uprave nadležan za planiranje i uređenje prostora i komunalne poslove.

Odobrenje se izdaje u formi rješenja i sadrži podatke o: korisniku, lokaciji, površini koja se zauzima, vrsti i namjeni objekta, površini privremenog objekta, vremenu korišćenja, obavezi korisnika u pogledu uređenja prostora i priključenja na komunalnu infrastrukturu.

Član 19

Uz zahtjev za izdavanje odobrenja iz člana 18 prilaže se:

1) dokaz o pravu svojine, odnosno drugom pravu na zemljištu, za objekte iz člana 5 stav 1 tačka 1, 2, 3, 4 i 5 i 7;

2) idejno rješenje za objekte iz člana 5 stav 1 tačka 1, 2, 3, 4, 5, 6 i 7;

3) revidovani glavni projekat za objekte iz člana 5 stav 1 tačka 3 (ako sportski objekat sadrži prateće sadržaje), 6 (ako je ugostiteljska terasa preko 30 m² bruto površine) 5 (ako je objekat preko 30 m²) i 7 (za parkirališta preko 200 parking mjesta)

4) atest proizvođača za objekte iz člana 5 stav 1 tačka 3, 4 i 8;

5) dokaz o plaćenoj zakupnini za zemljište u državnoj ili opštinskoj svojini za objekte iz člana 5 stav 1 tačka 1, 2, 3, 4 i 5 i plaćenoj naknadi za odvoženje i deponovanje komunalnog otpada za postavljanje privremenog objekta;

6) fotodokumentacija za objekte iz člana 5 stav 1 tačka 4, 6 i 9 i člana 13 stav 2 tačka 5;

7) dokaz o plaćenoj lokalnoj komunalnoj taksi za objekte iz člana 5 stav 1 tačka 6, 8 i 10;

8) dokaz ovlašćene institucije da se postavljanjem reklamnog panoa na krovu ili fasadi zgrade ne ugrožava stabilnost zgrade i saglasnost vlasnika zgrade, odnosno skupštine etažnih vlasnika, za objekte iz člana 5 stav 1 tačka 8 koji se postavljaju na krovovima i fasadama zgrada;

9) dokaz o plaćenoj administrativnoj taksi;

10) za privremene objekte tipa zatvorena bašta u sastavu ugostiteljskog objekta, tenda, oglasno reklamni pano,reklamni transparent i reklamna zastava i privremene objekte koji se mogu izmještati sa jednog mjesta na drugo a koji su u funkciji odobrene djelatnosti , odobrenje za obavljanje te djelatnosti.

Dokaze iz stava 1 tač. 3 i 5 ovog člana pribavlja organ nadležan za izdavanje odobrenja za postavljanje privremenog objekta, po službenoj dužnosti.

Za izdavanje dokaza iz stava 1 tačka 3 i 5 ovog člana ne plaća se taksa, naknada, odnosno drugi troškovi izdavanja.

Član 20

Odobrenje se izdaje u roku od 15 dana od dana podnošenja zahtjeva, ako su ispunjeni uslovi propisani ovom Odlukom i Programom.

Odobrenje prestaje da važi ako postavljanje ili građenje privremenog objekta ne počne ili se ne završi u roku od 90 dana od dana izdavanja odobrenja.

Član 21

Na parcelama koje nisu privedene namjeni u skladu sa važećim urbanističkim planovima, a u svojini su fizičkih ili pravnih lica, mogu se postavljati objekti iz člana 5 stav 1 ove Odluke.

Na parcelama koje su privedene namjeni u skladu sa važećim urbanističkim planovima, a u vlasništvu su fizičkih ili pravnih lica, mogu se postavljti objekti iz člana 5, stav 1 tačka 1, 4, 6, 8, 9 i 10 ove Odluke.

U postupku izdavanja odobrenja za postavljanje privremenih objekata iz stava 1 i 2 ovog člana, organ uprave nadležan za planiranje i uređenje prostora i komunalne poslove, određuje uslove koje se odnose na položaj, površinu i broj privremenih objekata.

Odobrenje iz stava 1 i 2 ovog člana ne može se izdati za postavljanje privremenih objekata iz člana 5 stav 1, tačka 1 i 5 na parcelama koje su u svojini fizičkih ili pravnih lica u I i II zoni građevinskog zemljišta, koje su utvrđene posebnim propisom Opštine Tuzi.

Izuzetno od odredbe stava 4 ovog člana, odobrenje za postavljanje privremenih objekata za potrebe komunalne infrastrukture može se izdati na parcelama u svojini pravnih i fizičkih lica u I i II zoni građevinskog zemljišta, koje su utvrđene posebnom odlukom Opštine Tuzi kojom se uređuje naknada za komunalno opremanje građevinskog zemljišta.

Član 22

Odobrenje za postavljanje i građenje privremenih objekata izdaje se sa rokom važenja do jedne godine, odnosno do privođenja zemljišta planiranoj namjeni, utvrđenoj planskim dokumentom, ako taj rok bude utvrđen u kraćem trajanju.

Izuzetno od stava 1 ovog člana, odobrenje za postavljanje i građenje privremenih objekata iz člana 5 tačka 1, 2, 3 i 5 ove odluke, izdaje se sa rokom važenja do tri godine, odnosno do privođenja zemljišta planiranoj namjeni, utvrđenoj planskim dokumentom, ako taj rok bude utvrđen u kraćem trajanju.

Odobrenje za postavljanje privremenog objekta može se produžiti, nakon isteka roka iz stava 1 i 2 ovog člana, ako vlasnik objekta najkasnije u roku od 10 dana prije isteka roka važenja odobrenja podnese zahtjev za izdavanje odobrenja nadležnom organu, na način i u skladu sa uslovima propisanim ovom Odlukom i Programom.

Član 23

Vlasnik privremenog objekta je dužan da ukloni privremeni objekat u roku od sedam dana od dana isteka roka važenja odobrenja, odnosno od dana dostavljanja obavještenja o privođenju zemljišta planiranoj namjeni utvrđenoj planskim dokumentom, bez prava na naknadu vrijednosti objekta i bez obaveza Opštine Tuzi za obezbjeđenjem druge lokacije.

Ako vlasnik objekta ne postupi u skladu sa stavom 1 ovog člana, uklanjanje privremenog objekta će se izvršiti prinudnim putem o trošku vlasnika objekta.

Komunalni inspektor i služba nadležna za sprovođenje administrativnih izvršenja prilikom prinudnog izvršenja uklanjanja privremenog objeka ne snosi odgovornost za oštećenje objekata ili predmeta i robe koja se u i na njima nalazi.

Član 24

U I i II zoni građevinskog zemljišta, određenoj posebnim propisom Opštine Tuzi, ne mogu se postavljati privremeni objekti tipa - posebnih vozila koja imaju proizvođački atest za obavljanje djelatnosti.

Član 25

Privremeni objekti tipa - štand mogu se postavljati u I i II zoni, radi obavljanja djelatnosti trgovine odnosno usluga a u skladu sa dokumentacijom propisanom Programom privremenih objekata Opštine Tuzi.

Privremeni objekti iz stav 1 ovog člana mogu se nalaziti na odobrenim lokacijama u propisanom radnom vremenu, zavisno od vrste djelatnosti, što se utvrđuje odobrenjem za postavljanje objekta.

Nakon isteka radnog vremena, vlasnik objekta iz stava 1 ovog člana, dužan je isti ukloniti i prostor dovesti u prvobitno stanje.

Član 26

Organ uprave nadležan za planiranje i uređenje prostora i komunalne poslove, može odobriti u pojedinim danima ili vremenskim intervalima u pješačkim zonama i drugim lokacijama na zemljištu u državnoj ili opštinskoj svojini, organizovanje prigodnih prezentacija, manifestacija i prodaju roba na privremenim objektima tipa - štand ili izložbenim pultovima i slično, shodno uslovima predviđenim ovom Odlukom i Programom.

Član 27

Podobnost za upotrebu privremenog objekta iz člana 5 tačka 5 ove odluke utvrđuje se tehničkim pregledom.

Organ koji je izdao odobrenje povjerava tehnički pregled iz stava 1 ovog člana ovlašćenom subjektu, koji je dužan da izvještaj o tehničkom pregledu dostavi organu u roku od sedam dana po završetku tehničkog pregleda.

Organ iz stava 2 ovog člana, dužan je da u roku od sedam dana od dana dostavljanja izvještaja o tehničkom pregledu objekta donose rješenje, saglasno nalazu iz izvještaja.

V DAVANJE U ZAKUP ZEMLJIŠTA U DRŽAVNOJ ILI OPŠTINSKOJ SVOJINI

Član 28

Zemljište u državnoj ili opštinskoj svojini, može se davati u zakup na određeno vrijeme, radi postavljanja privremenih objekata iz člana 5 stav 1 tač. 1, 2, 3, 4 i 5 ove Odluke, a u skladu sa Programom privremenih objekata opštine Tuzi.

Član 29

Zemljište iz člana 28 ove Odluke daje se u zakup na osnovu odredbi Zakona o državnoj imovini, Uredbe o prodaji i davanju u zakup stvari u državnoj imovini, ove Odluke i Programa.

Izuzetno, u zakup se može davati i zemljšte koje nije predviđeno Programom, ako je na predmetnom zemljištu izgrađen privremeni objekat po ranijim propisima, u skladu sa aktom nadležnog organa uprave.

Zemljište iz stava 1 ovog člana daje se u zakup na period do jedne godine, za postavljanje privremenih objekata iz člana 5 tačka 4 ove odluke, uz mogućnost produženja zakupa za narednu godinu, ukoliko je korisnik uredno izmirio obaveze po ovom osnovu za prethodni period.

Zemljište iz stava 1 ovog člana, daje se u zakup na period do tri godine, za postavljanje privremenih objekata iz člana 5 tačka 1, 2, 3 i 5 ove odluke, uz mogućnost produženja zakupa ukoliko je korisnik uredno izmirio obaveze po ovom osnovu za prethodni period.

Ukoliko tokom trajanja ugovora o zakupu dođe do privođenja prostora namjeni planiranoj planskim dokumentom, ugovor se neće obnavljati i zakupac nema pravo na povraćaj do tada uloženih sredstava.

Član 30

Zakupnina se utvrđuje po osnovu tržišne vrijednost zemljišta u državnoj ili opštinskoj svojini, po 1m2.

Visina najnižeg iznosa zakupnine za period od jedne godine iznosi 15% tržišne vrijednosti zemljišta .

Zakupnina za zemljište se plaća po pravilu odjednom, prilikom zaključivanja Ugovora o zakupu zemljišta.

VI NADZOR

Član 31

Upravni nadzor nad sprovođenjem ove Odluke vrši organ uprave nadležan za planiranje i uređenje prostora i komunalne poslove.

Poslove inspekcijskog nadzora nad sprovođenjem ove odluke vrši Komunalni inspektor.

Komunalni nadzor i obezbjeđivanje reda u postavljanju i građenju privremenih objekata montažnog karaktera uređenog ovom odlukom i kontrolu primjene ove odluke u skladu sa Zakonom o komunalnoj policiji, vrši Komunalna policija.

Član 32

Kada utvrdi da je privremeni objekat postavljen bez odobrenja ili da je postavljen suprotno uslovima iz odobrenja, Komunalni inspektor je ovlašćen da naredi uklanjanje privremenog objekta u roku ne dužem od 15 dana.

Vlasnik privremenog objekta dužan je da održava privremeni objekat i pripadajući okolni prostor u tehnički, estetski i funkcionalno ispravnom stanju.

Vlasnik reklamno - oglasnog panoa na fasadi ili krovu zgrade, snosi odgovornost za sigurnost, stabilnost i bezbjednost tog objekta i isti održava u tehnički, estetski i funkcionalno ispravnom stanju.

Komunalni inspektor je dužan da naredi vlasniku privremenog objekta da otkloni sve nedostatke na objektu nastale tokom njegovog korišćenja.

VII KAZNENE ODREDBE

Član 33

Novčanom kaznom od 150 eura do 5.000 eura kazniće se za prekršaj pravno lice, ako:

- postavi ili gradi privremeni objekat bez odobrenja organa lokalne uprave nadležnog za planiranje i uređenje prostora i komunalne poslove, (član 17);

- ne ukloni privremeni objekat u roku od sedam dana od dana isteka roka važenja odobrenja, odnosno od dana dostavljanja obavještenja o privođenju zemljišta planiranoj namjeni utvrđenoj planskim dokumentom(član 23 stav 1);

- postavi privremeni objekat tipa - posebno vozilo koje ima proizvođački atest za obavljanje djelatnosti u I i II zoni građevinskog zemljišta, određenoj posebnim propisom Opštine Tuzi (član 23),

- ne ukloni privremeni objekta tipa -štand koji je postavljen radi prezentacije i promocije programa edukativnog i zabavnog karaktera, umjetničkih predmeta, knjiga, CD-a, štampe i drugih publikacija, prigodnih čestitki, cvijeća i proizvoda domaće radinosti, nakon isteka radnog vremena i prostor ne dovede u prvobitno stanje (član 25 stav 3);

- ne održava privremeni objekat u tehnički, estetski i funkcionalno ispravnom stanju (član 32 stav 2);

- ne održava reklamno - oglasni pano na fasadi ili krovu zgrade u tehnički, estetski i funkcionalno ispravnom stanju (član 32 stav 3).

Za prekršaje iz stava 1 ovog člana kazniće se fizičko lice i odgovorno lice u pravnom licu i novčanom kaznom u iznosu od 20 eura do 800 eura.

Za prekršaje iz stava 1 ovog člana kazniće se preduzetnik novčanom kaznom u iznosu od 50 eura do 1 500 eura.

VIII PRELAZNE I ZAVRŠNE ODREDBE

Član 34

Stupanjem na snagu ove Odluke korisnik lokacije utvrđene važećim Programom privremenih objekata opštine Tuzi zadržava pravo korišćenja iste, do isteka roka određenog rješenjem.

Član 35

Ova Odluka stupa na snagu osmog dana od dana objavljivanja u "Službenom listu Crne Gore - Opštinski propisi”.

Broj: 02-030/20-5381

Tuzi, 09.06.2020.godine

**SKUPŠTINA OPŠTINE TUZI**

**PREDSJEDNIK,**

**Fadil Kajoshaj**